મારે ઘરે ફૅક્સ કરવો છે રૂપિયા મંગવાવા, પરંતુ તે ફૅક્સ કરવાનાં ફદિયાં પણ મારી જોડે નથી ! અહીં બહુ મથ્યો પાર્ટટાઈમ નોકરી કરવા પરંતુ અંગ્રેજી બરાબર આવડતું નથી તથા અહીંના ગોરા લોકોના ઉચ્ચાર પણ એવા જુદા જ છે કે કશું ય સમજાતું નથી ! જ્યાં કોમ્યુનિકેશનમાં જ પ્રોબ્લેમ હોય, ત્યાં નોકરી ક્યાંથી મળે ? વળી, હું બહુ ભણેલો નથી ! જેમ તેમ કરીને ધો. ૧૨ પાસ કર્યું અને દેખાદેખીમાં એજન્ટની મદદથી ‘કૂકરી’ (રસોઈ વિજ્ઞાન)માં એડમિશન મળી ગયું અને મોટે ઉપાડે દેવું કરીને આવી ગયો ! અહીં બધું કમ્પ્યૂટરથી ચાલે છે અને મને કમ્પ્યૂટરનો ‘ક’ નથી આવડતો ! પછી નોકરી ક્યાંથી મળે ? મજૂરી જેવાં કામ માટે જાઉં છું તો મારા શરીરનો માયકાંગલો બાંધો જોઈને જ તરત ના પાડી દે છે !’